b'\n_START_ARTICLE_\nNico Rosberg\n_START_SECTION_\nJuniorsk\xc3\xa9 formuly (1996 \xe2\x80\x93 2004)\n_START_PARAGRAPH_\nRosberg za\xc4\x8dal preteka\xc5\xa5 na motok\xc3\xa1rach vo veku 11 rokov v roku 1996, potom sa presunul do Nemeckej Formuly BMW v roku 2002, kde tie\xc5\xbe z\xc3\xadskal titul. Jeho v\xc3\xbdsledky mu zabezpe\xc4\x8dili miesto v t\xc3\xadme jeho otca, v eur\xc3\xb3pskej s\xc3\xa9rii Formule 3, kde pretekal a\xc5\xbe do roku 2004.\n_START_SECTION_\nGP2 (2005)\n_START_PARAGRAPH_\nV roku 2005 sa Rosberg pripojil k t\xc3\xadmu ART Grand Prix v novovzniknutej s\xc3\xa9rii GP2. A hne\xc4\x8f v prvej sez\xc3\xb3ne vyhral majstrovsk\xc3\xbd titul.\n_START_SECTION_\n2006\n_START_PARAGRAPH_\nKu koncu roka 2005 bol Rosberg ofici\xc3\xa1lne potvrden\xc3\xbd ako jazdec Williamsu pre sez\xc3\xb3nu 2006. V prv\xc3\xbdch pretekoch vo Formule 1, v Bahrajne nemal Rosberg automobil schopn\xc3\xbd konkurova\xc5\xa5 t\xc3\xbdm najlep\xc5\xa1\xc3\xadm. Probl\xc3\xa9m v\xc5\xa1ak nastal hne\xc4\x8f v prvom kole, kedy Rosberg po\xc5\xa1kodil predn\xc3\xa9 kr\xc3\xaddlo. Aj tak ale nakoniec skon\xc4\x8dil na 7. mieste, za svoj\xc3\xadm staj\xc5\x88ov\xc3\xbdm kolegom Markom Webberom, a dokonca zajazdil najr\xc3\xbdchlej\xc5\xa1ie kolo pretekov. Stal sa tak najmlad\xc5\xa1\xc3\xadm jazdcom v hist\xc3\xb3rii F1, ktor\xc3\xbd to dok\xc3\xa1zal, \xc4\x8do vyvolalo okam\xc5\xbeit\xc3\xa9 \xc5\xa1pekul\xc3\xa1cie o jeho mo\xc5\xbenej bud\xc3\xbacnosti v \xc5\xa1pi\xc4\x8dkovom t\xc3\xadme._NEWLINE_V Grand Prix Malajzie 2006 sa kvalifikoval na v\xc3\xbdbornom 3. mieste, ale motor Cosworth, pou\xc5\xbeit\xc3\xbd kv\xc3\xb4li pravidl\xc3\xa1m u\xc5\xbe v Bahrajne, vydr\xc5\xbeal len 7 k\xc3\xb4l. Svoje \xc4\x8fal\xc5\xa1ie body si Nico vyjazdil a\xc5\xbe pri Grand Prix Eur\xc3\xb3py, ke\xc4\x8f vy\xc5\xa5a\xc5\xbeil hlavne z poruchy hydrauliky svojho t\xc3\xadmov\xc3\xa9ho kolegu._NEWLINE_Zvy\xc5\xa1ok sez\xc3\xb3ny nebol pr\xc3\xadli\xc5\xa1 vydaren\xc3\xbd; Rosberg odst\xc3\xbapil zo 4 zo 7 pretekov a ani v jednom nedok\xc3\xa1zal bodova\xc5\xa5. Najbli\xc5\xbe\xc5\xa1ie k bodom mal v Brit\xc3\xa1nii, kde skon\xc4\x8dil iba o 1 sekundu za \xc3\xb4smym Jacquesom Villeneuveom. Celkom tak Nico vo svojej prvej sez\xc3\xb3ne nazbieral 4 body, Webber nazbieral len o 3 body viac. Sez\xc3\xb3na tak bola pre cel\xc3\xbd t\xc3\xadm Williams sklaman\xc3\xadm.\n_START_SECTION_\n2007\n_START_PARAGRAPH_\nWilliams pri\xc5\xa1iel v roku 2007 s motormi Toyota a tie\xc5\xbe s nov\xc3\xbdm jazdcom, Alexandrom Wurzom. Rosbergov b\xc3\xbdval\xc3\xbd kolega Mark Webber sa presunul do t\xc3\xadmu Red Bull Racing ku Davidovi Coulthardovi. Na za\xc4\x8diatku testovania vyzeral motor Toyoty FW29 ve\xc4\xbemi dobre, no Rosberg zost\xc3\xa1val s vyjadreniami opatrn\xc3\xbd. V sez\xc3\xb3ne dokon\xc4\x8dil Rosberg 7 pretekov na bodoch a svoj najlep\xc5\xa1\xc3\xad v\xc3\xbdsledok v kari\xc3\xa9re si vyjazdil v posledn\xc3\xbdch pretekoch v GP Braz\xc3\xadlie, kde do\xc5\xa1iel na 4. mieste. V Austr\xc3\xa1lii, Ma\xc4\x8farsku a Turecku skon\xc4\x8dil na 7. mieste a v Taliansku a Belgicku obsadil 6. prie\xc4\x8dku a v Kanade 5. prie\xc4\x8dku. Nico nedokon\xc4\x8dil len 3 preteky; v Malajzii, USA a v Japonsku._NEWLINE_Po\xc4\x8das prvej polovice sez\xc3\xb3ny 2007 mal viac bodov na konte Wurz, v druhej polovici ho ale Nico v poh\xc3\xa1ri jazdcov presko\xc4\x8dil. Celkovo nazbieral 20 bodov a umiestnil sa na 9. mieste.\n_START_SECTION_\n2008\n_START_PARAGRAPH_\nSez\xc3\xb3na 2008 za\xc4\x8dala pre Nica skvele. Vylep\xc5\xa1il si svoje osobn\xc3\xa9 maximum a dokon\xc4\x8dil preteky v Austr\xc3\xa1lii na 3. mieste, vybojoval svoje prv\xc3\xa9 p\xc3\xb3dium v kari\xc3\xa9re. Malajzia mu nevy\xc5\xa1la pod\xc4\xbea jeho predst\xc3\xa1v a skon\xc4\x8dil a\xc5\xbe na 14. mieste, bod za 8. miesto si prip\xc3\xadsal v Bahrajne, v \xc5\xa0panielsku ho ale zradil motor a musel z pretekov odst\xc3\xbapi\xc5\xa5. V \xc4\x8fal\xc5\xa1\xc3\xadch desiatich pretekoch sa mu v\xc3\xb4bec nedarilo, bodoval len 2x \xe2\x80\x93 8. miestom v Turecku a na GP Eur\xc3\xb3py. V\xc3\xbdborn\xc3\xbd v\xc3\xbdsledok dosiahol v Singapure, kde po prv\xc3\xbdkr\xc3\xa1t v kari\xc3\xa9re dokonca viedol preteky, nakoniec ale skon\xc4\x8dil na 2. mieste za Fernandom Alonsom. \xc5\xa0ancu na v\xc3\xad\xc5\xa5azstvo mu vzala hlavne 10 sekundov\xc3\xa1 penaliz\xc3\xa1cia stop-go, ke\xc4\x8f vo\xc5\xa1iel do boxov pri zatvorenej pitlane kv\xc3\xb4li v\xc3\xbdjazdu safety caru. Vo zvy\xc5\xa1ku sez\xc3\xb3ny na tento \xc3\xbaspech nenadviazal, nebodoval, a celkovo skon\xc4\x8dil na 13. poz\xc3\xadcii so 17 bodmi.\n_START_SECTION_\n2009\n_START_PARAGRAPH_\nV sez\xc3\xb3ne 2009 Rosberg pokra\xc4\x8doval s Williamsom a sez\xc3\xb3na to bola ve\xc4\xbemi sol\xc3\xaddna, ke\xc4\x8f bodoval v 11 zo 17 pretekov a len jedin\xc3\xbd raz nedokon\xc4\x8dil preteky. Na rozdiel od predo\xc5\xa1lej sez\xc3\xb3ny sa ani raz neumiestnil na stup\xc5\x88och v\xc3\xad\xc5\xa5azov. Jeho najlep\xc5\xa1\xc3\xadmi v\xc3\xbdsledkami tak boli dve 4. miesta, z Nemecka a Ma\xc4\x8farska. \xc4\x8co do po\xc4\x8dtu bodov to ale pre neho bola najviac vydaren\xc3\xa1 sez\xc3\xb3na, so ziskom 34,5 bodu sa umiestnil na celkovej 7. poz\xc3\xadcii a v\xc3\xbdrazne tak zatienil svojho t\xc3\xadmov\xc3\xa9ho kolegu, Kazukiho Nakajimu, ktor\xc3\xbd za cel\xc3\xba sez\xc3\xb3nu nenazbieral ani jeden bod.\n_START_SECTION_\nMercedes (2010 \xe2\x80\x93 2016)\n_START_PARAGRAPH_\nNico Rosberg podp\xc3\xadsal 23. novembra 2009 zmluvu s Mercedesom, jeho t\xc3\xadmov\xc3\xbdm kolegom sa stal do F1 sa vracaj\xc3\xbaci sedemn\xc3\xa1sobn\xc3\xbd majster sveta Michael Schumacher. T\xc3\xadmu Williams Nico po\xc4\x8fakoval za dlhoro\xc4\x8dn\xc3\xba podporu, av\xc5\xa1ak ako d\xc3\xb4vod svojho odchodu uviedol, \xc5\xbee si mysl\xc3\xad, \xc5\xbee Williams moment\xc3\xa1lne nie je schopn\xc3\xbd vyhr\xc3\xa1va\xc5\xa5 preteky, ktor\xc3\xa9 samozrejme Rosberg vyhr\xc3\xa1va\xc5\xa5 chce.\n_START_SECTION_\n2011\n_START_PARAGRAPH_\nSez\xc3\xb3na nedopadla najlep\xc5\xa1ie, ke\xc4\x8f jeho najlep\xc5\xa1ie umiestnenie bol dvakr\xc3\xa1t 5. miesto.\n_START_SECTION_\n2012\n_START_PARAGRAPH_\nPo siedmom mieste v kvalifik\xc3\xa1cii, ke\xc4\x8f v prv\xc3\xbdch dvoch \xc4\x8dastiach zajazdil najr\xc3\xbdchlej\xc5\xa1\xc3\xad \xc4\x8dasy, obsadil dvan\xc3\xa1stu prie\xc4\x8dku v Grand Prix Austr\xc3\xa1lie. Po \xc3\xb4smej prie\xc4\x8dke v kvalifik\xc3\xa1cii na Grand Prix Malajzie skon\xc4\x8dil trin\xc3\xa1sty, hoci v priebehu pretekov jazdil \xc5\xa1tvrt\xc3\xbd, prepadol sa kv\xc3\xb4li zl\xc3\xa9mu stavu pneumat\xc3\xadk. V kvalifik\xc3\xa1cii Grand Prix \xc4\x8c\xc3\xadny si vyjazdil svoju prv\xc3\xba pole position a v pretekoch svoje prv\xc3\xa9 v\xc3\xad\xc5\xa5azstvo. V kvalifik\xc3\xa1cii na GP Bahrajnu skon\xc4\x8dil piaty, rovnak\xc3\xa9 miesto obsadil aj v pretekoch, po ktorom bol vy\xc5\xa1etrovan\xc3\xbd pre svoje nebezpe\xc4\x8dn\xc3\xa9 obrann\xc3\xa9 man\xc3\xa9vre pred Alonsom a Hamiltonom. Po \xc5\xa1tarte zo 6. miesta dokon\xc4\x8dil GP \xc5\xa0panielska siedmy, druh\xc3\xba prie\xc4\x8dku obsadil v kvalifik\xc3\xa1cii, aj v samotnej Ve\xc4\xbekej cene Monaka.'